S T A N O V Y

Všeobecnej zdravotnej poisťovne, a.s.

Všeobecná zdravotná poisťovňa, a. s. (ďalej len „spoločnosť“) bola založená na základe transformačného projektu schváleného dňa ..............  Zakladateľskou listinou zo dňa  .............. podľa ust. § 162 a ust. § 172 zákona č. 513/1991 Zb. Obchodný zákonník v  znení neskorších predpisov a ust. § 72 ods.1 a ods. 4  zákona č.  581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov, v znení neskorších predpisov.	

PRVÁ ČASŤ
ZÁKLADNÉ  USTANOVENIA

Článok 1
Obchodné meno, sídlo spoločnosti a logo spoločnosti

1.1.	Obchodné meno spoločnosti je: Všeobecná zdravotná poisťovňa, a.s.; skrátená verzia: VšZP, a.s. (ďalej len „spoločnosť“).
1.2.	Sídlo spoločnosti: Bratislava
ulica: Mamateyova č.17
PSČ: 850 05.
1.3.	Spoločnosť je súkromnou akciovou spoločnosťou a je založená na dobu neurčitú.
1.4.	Logo spoločnosti je pôvodným autorským dielom s výlučným užívateľským právom Národnej poisťovne – Správy Fondu zdravotného poistenia, ktoré po jej zániku prešlo na Všeobecnú zdravotnú poisťovňu a dňom vzniku spoločnosti prechádza na Všeobecnú zdravotnú poisťovňu, a.s. 
1.5.	Motív loga vychádza zo štylizovaných tvarov pripomínajúcich rastlinu - listy, ktoré symbolizujú život a rast. Vo svojom strede ukrývajú a chránia srdce, symbol zdravia a lásky.
1.6.	Logo vyjadruje vo svojej znakovej podobe princíp solidarity a starostlivosti o zdravie, zároveň vyjadruje pocit istoty, ktorý dáva poistencom Všeobecná zdravotná poisťovňa.
1.7.	Logo so zobrazením znaku tvorí prílohu týchto stanov.

Článok 2
Predmet činnosti spoločnosti

2.1.	Predmetom činnosti spoločnosti je výkon verejného zdravotného poistenia v rozsahu: 
a)	prijímanie a potvrdzovanie prihlášok na verejné  zdravotné poistenie a vydávanie preukazov poistencov verejného zdravotného poistenia podľa zákona č. 580/2004 Z.z. o zdravotnom poistení a doplnení zákona č. 95/2002 Z.z. o poisťovníctve a o zmene a doplnení niektorých zákonov v platnom znení v znení neskorších predpisov  (ďalej len „zákon o zdravotnom poistení“),
b)	prijímanie poistného na verejné zdravotné poistenie, prerozdeľovanie poistného a uplatňovanie na Úrade pre dohľad nad zdravotnou starostlivosťou (ďalej len „úrad“) nároku na poistné, nároku na úrok z omeškania, nároku na nedoplatok z ročného zúčtovania poistného, ktorý jej vyplýva zo zákona o zdravotnom poistení,
c)	uplatňovanie na úrade nároku na úhradu za zdravotnú starostlivosť a služby súvisiace s poskytovaním zdravotnej starostlivosti, ktorý jej vyplýva zo zákona  o zdravotnom poistení, 
d)	poskytovanie informácií iným zdravotným poisťovniam a poistencom podľa zákona o zdravotnom poistení,
e)	vykonávanie poradenskej činnosti pre poistencov a platiteľov poistného,
f)	uzatváranie zmlúv o poskytovaní zdravotnej starostlivosti,
g)	uhrádzanie úhrad za poskytnutú zdravotnú starostlivosť poskytovateľom zdravotnej starostlivosti,
h)	zaraďovanie poistencov na dispenzarizáciu na základe návrhu poskytovateľa zdravotnej starostlivosti, s ktorým má uzatvorenú zmluvu a vedenie zoznamu takýchto poistencov,
i)	vykonávanie kontrolnej činnosti,
j)	vykonávanie analýzy predpisovania liekov,
k)	vymáhanie pohľadávok na poistnom a pohľadávok za poskytnutú zdravotnú starostlivosť na základe právoplatného rozhodnutia úradu,
l)	poskytovanie štatistických údajov Štatistickému úradu Slovenskej republiky podľa zákona č. 540/2001 Z.z. o štátnej štatistike v znení neskorších predpisov,
m)	poskytovanie príspevkov na úhradu zdravotnej starostlivosti za podmienok ustanovených zákonom č. 577/2004 Z.z. o rozsahu zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov.
2.2.	Predmetom činnosti spoločnosti môže byť aj:
a)	uzatváranie zmlúv o individuálnom zdravotnom poistení za podmienok ustanovených § 13, ods. 10 zákona č. 95/2002 Z.z. o poisťovníctve a o zmene a doplnení niektorých zákonov v znení neskorších predpisov,
b)	obstarávanie liekov a zdravotníckych pomôcok na základe žiadosti poskytovateľa zdravotnej starostlivosti podľa § 6 ods. 11 písm. b) zákona č. 581/2004 Z.z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov(ďalej len „zákona“),
c)	nemocenské poistenie za predpokladu splnenia podmienok, ktoré ustanoví osobitný zákon.
2.3.	Spoločnosť môže vykonávať len činnosti uvedené v § 6 zákona.

DRUHÁ ČASŤ
ZÁKLADNÉ IMANIE, AKCIE A AKCIONÁRI

Článok 3
Základné imanie spoločnosti

3.1.	Základné imanie  spoločnosti je  vo výške  ........................................................

3.2.	Základné imanie spoločnosti je vytvorené vkladom podniku – Všeobecnej           zdravotnej poisťovne, ktorý sa započítava ako nepeňažný vklad  v  sume .............................................................................................................................

3.3.	Zriaďovateľom spoločnosti je Ministerstvo zdravotníctva Slovenskej republiky (ďalej len „ministerstvo“). Podiel zriaďovateľa ako budúceho akcionára spoločnosti, na základnom imaní spoločnosti je 100% a nesmie  klesnúť pod 100%. 
3.4.	Ku dňu vzniku spoločnosti odovzdá zakladateľ - Všeobecná zdravotná           poisťovňa akciovej spoločnosti veci zahrnuté do nepeňažného vkladu.           O odovzdaní a prevzatí vkladu sa spíše zápisnica podpísaná obidvomi            stranami. Súpis nehnuteľností tvorí neoddeliteľnú prílohu zakladateľskej            listiny.
3.5.	Základné imanie spoločnosti môže zvýšiť alebo znížiť valné zhromaždenie  spoločnosti v súlade s platnými právnymi predpismi a článkom 7 týchto stanov.

Článok 4
Hodnota a podoba akcií

4.1.	Základné imanie spoločnosti je rozdelené na ....... ks (slovom:                 slovenských korún)   kmeňových   akcií.   Menovitá   hodnota    akcie   je   .........................Sk  (slovom: .................................... slovenských korún) .
4.2.	Akcia má podobu zaknihovaného cenného papiera na meno. Spoločnosť nesmie meniť formu a podobu akcie.
4.3.	Emisný kurz akcie bude splatený  nepeňažným vkladom dňom vzniku spoločnosti. K tomuto dňu prechádza na spoločnosť vlastnícke právo k nepeňažnému vkladu.

Článok 5
Práva a povinnosti akcionárov

5.1.	Základnými právami akcionára je podieľať sa na riadení spoločnosti, na zisku a na likvidačnom zostatku spoločnosti pri jej zániku. Právo zúčastňovať sa na riadení spoločnosti si akcionár uplatňuje tým, že vykonáva pôsobnosť valného zhromaždenia. Akcionár má v rámci výkonu pôsobnosti valného zhromaždenia právo požadovať informácie a vysvetlenia od členov predstavenstva, dozornej rady, útvaru vnútornej kontroly a  podávať návrhy k prerokovanému programu predloženému predstavenstvom alebo dozornou radou spoločnosti a voliť členov orgánov spoločnosti.
5.2.	Práva akcionára, ktorým je Slovenská republika vykonáva ministerstvo. Ministerstvo môže vykonávať práva akcionára na valnom zhromaždení prostredníctvom písomne splnomocnenej fyzickej osoby - splnomocnenca. Splnomocnenec musí byť k účasti na valnom zhromaždení splnomocnený písomným plnomocenstvom, obsahujúcim názov, sídlo, IČO ministerstva, meno, priezvisko, rodné číslo a bydlisko splnomocnenca, počet a menovitú  hodnotu akcií, ktoré ho oprávňujú k hlasovaniu  a úradne overený podpis štatutárneho orgánu ministerstva. Splnomocnencom akcionára nesmie byť člen dozornej rady spoločnosti.
5.3.	Akcionár má právo nazerať do zápisníc z rokovania dozornej rady ako aj protokolov, správ  a zápisov vyhotovených útvarom vnútornej kontroly a o takto získaných  informáciách je povinný zachovávať mlčanlivosť.

TRETIA  ČASŤ
ORGÁNY SPOLOČNOSTI
 
Článok 6
Orgány spoločnosti
 
Orgánmi spoločnosti sú:
a)	valné zhromaždenie,
b)	predstavenstvo,
c)	dozorná rada
d)	generálny riaditeľ

Článok 7
Valné zhromaždenie

7.1.	Najvyšším orgánom spoločnosti je valné zhromaždenie. Akcionár sa zúčastňuje  na  valnom   zhromaždení  osobne  alebo v zastúpení na  základe písomného splnomocnenia. Splnomocnencom akcionára nemôže byť člen dozornej rady spoločnosti. 
7.2.	Do pôsobnosti valného zhromaždenia patrí : 
a)	rozhodnutie o zmene stanov,
b)	rozhodnutie o zvýšení a znížení základného imania, o poverení predstavenstva zvýšiť základné imanie podľa príslušných ustanovení Obchodného zákonníka; pri znížení základného imania musí byť predchádzajúci súhlas úradu,
c)	schválenie riadnej, mimoriadnej  a priebežnej účtovnej závierky, rozhodnutie o rozdelení zisku alebo vysporiadanie straty, 
d)	schválenie plánu činnosti spoločnosti na príslušný rozpočtový rok a dlhodobej koncepcie rozvoja spoločnosti,
e)	schválenie výročnej správy, ktorej súčasťou je informácia o stave a vývoji majetku spoločnosti, schválenie priebežnej správy
f)	schválenie zmluvy o výkone funkcie členov orgánov spoločnosti,
g)	rozhodnutie o výške pridelených mesačných odmien členov predstavenstva a dozornej rady,
h)	rozhodnutie o použití rezervného fondu spoločnosti,
i)	rozhodnutie o vrátení povolenia, po predchádzajúcom súhlase úradu,
j)	rozhodnutie o zrušení spoločnosti  likvidáciou, rozdelením, splynutím alebo zlúčením, po predchádzajúcom súhlase úradu, 
k)	rozhodnutie o predaji spoločnosti alebo jeho časti, po predchádzajúcom súhlase úradu,
l)	voľba a odvolanie členov predstavenstva; pri voľbe člena predstavenstva musí byť predchádzajúci súhlas úradu,	 
m)	rozhodnutie o voľbe a odvolaní predsedu predstavenstva z členov   predstavenstva, ktorý vykonáva aj funkciu generálneho riaditeľa spoločnosti,
n)	voľba a odvolanie členov dozornej rady, predsedu dozornej rady s výnimkou členov dozornej rady volených a odvolávaných zamestnancami; pri voľbe člena dozornej rady musí byť predchádzajúci súhlas úradu,
o)	rozhodnutie o vložení spoločnosti alebo jej časti do obchodnej spoločnosti, po predchádzajúcom súhlase úradu,
p)	schválenie predaja a kúpy nehnuteľného majetku nad. 5 mil. Sk účtovnej hodnoty,
q)	schválenie prevodu vlastníctva k nehnuteľnému majetku mimo predmetu  činnosti nad 5 mil. Sk účtovnej hodnoty, 
r)	rozhodnutie o prijatí úveru alebo pôžičky po predchádzajúcom súhlase úradu,
s)	schválenie štatútu dozornej rady na návrh dozornej rady,
t)	schválenie pravidiel odmeňovania členov orgánov spoločnosti,
u)	schválenie návrhu rozpočtu spoločnosti a obchodno-finančného plánu pred jeho predložením MZ SR, MF SR a úradu,
v)	schvaľovanie programu činnosti spoločnosti zameraného proti legalizácii príjmov z trestnej činnosti a jeho zmeny,
w)	prerokúvanie správy dozornej rady o výsledkoch jej kontrolnej činnosti.

7.3.	Riadne valné zhromaždenie sa koná najmenej raz za rok, a to v lehote 3 mesiacov od uzavretia účtovnej závierky za predchádzajúce účtovné obdobie, najneskôr do 6 mesiacov od skončenia hospodárskeho roka. Valné zhromaždenie    zvoláva    predstavenstvo.  Ak Obchodný zákonník ustanovuje povinnosť zvolať valné zhromaždenie a predstavenstvo  sa  na  jeho   zvolaní  bez  zbytočného odkladu neuznieslo alebo dlhší čas nie je schopné uznášať sa, valné zhromaždenie je oprávnený zvolať ktorýkoľvek člen predstavenstva.
7.4.	Mimoriadne valné zhromaždenie zvolá predstavenstvo:  
a)	na základe rozhodnutia akcionára spoločnosti,
b)	ak sa na tom uznesie predchádzajúce valné zhromaždenie,
c)	ak predstavenstvo zistí, že strata spoločnosti presiahla hodnotu 1/3 základného imania, alebo to možno predpokladať.
7.5.	Mimoriadne valné zhromaždenie zvolá dozorná rada v prípade zistenia závažného porušenia povinností členmi predstavenstva   alebo vedúcimi zamestnancami v priamej riadiacej pôsobnosti člena predstavenstva alebo v prípade zistenia závažných nedostatkov v hospodárení spoločnosti.
7.6.	Pozvánku na valné zhromaždenie zasiela predstavenstvo najmenej 30 dní vopred. Pozvánka obsahuje: 
a)	obchodné meno a sídlo spoločnosti,
b)	miesto, dátum a hodinu konania valného zhromaždenia,
c)	oznámenie, či sa zvoláva riadne alebo mimoriadne valné zhromaždenie,
d)	program rokovania valného zhromaždenia.
Zároveň s pozvánkou je predstavenstvo povinné zaslať aj príslušné materiály, ktoré budú prerokúvané na valnom zhromaždení. Pozvánku na valné zhromaždenie spolu s materiálmi, ktoré budú prerokúvané na valnom zhromaždení zasiela predstavenstvo aj dozornej rade.
7.7.	Ak je v programe  valného  zhromaždenia  zaradená zmena stanov,  pozvánka na valné zhromaždenie musí obsahovať aspoň podstatu  navrhovaných zmien. Návrh zmien stanov  a ak má  byť na programe  valného zhromaždenia voľba členov orgánov spoločnosti mená osôb, ktoré sa navrhujú za členov jednotlivých orgánov spoločnosti, musia byť akcionárovi poskytnuté na nahliadnutie  v sídle spoločnosti v  lehote určenej na zvolanie valného zhromaždenia.
7.8.	Akcionár  má   právo  vyžiadať  si   kópie  návrhu  stanov a zoznamu osôb,            ktoré sa navrhujú za  členov jednotlivých orgánov spoločnosti s uvedením            navrhovanej  funkcie, prípadne ich zaslanie na ním uvedenú adresu na  svoje            náklady a nebezpečenstvo. Na práva podľa bodu 7.6. a tohto bodu musí byť akcionár upozornený v pozvánke na valné zhromaždenie. 
7.9.	Prítomný akcionár sa zapisuje do listiny prítomných, ktorá obsahuje názov  a sídlo  právnickej osoby, ktorá je akcionárom, prípadne splnomocnenca,  čísla a  menovitú hodnotu akcií, ktoré ju  oprávňujú na hlasovanie. Správnosť listiny prítomných potvrdzujú svojimi podpismi predseda  valného  zhromaždenia  a zapisovateľ zvolení podľa stanov. Ak spoločnosť odmietne vykonať zápis určitej osoby  do listiny prítomných, uvedie túto skutočnosť  do listiny prítomných spolu s dôvodmi odmietnutia. Listina prítomných je prílohou zápisnice z konania valného zhromaždenia.
7.10.	Valné zhromaždenie v lehote do 31. mája kalendárneho roka schvaľuje:
a)	správu o činnosti zdravotnej poisťovne za predchádzajúci kalendárny rok, 
b)	správu o výsledkoch kontrolnej činnosti za predchádzajúci kalendárny rok a o prijatých opatreniach na nápravu zistených nedostatkov v činnosti zdravotnej poisťovne,
c)	plán kontrolnej činnosti na nasledujúci kalendárny rok.
7.11.	Valné zhromaždenie rozhoduje o ďalších otázkach určených Obchodným zákonníkom do jeho pôsobnosti.
7.12.	O rozhodnutí valného zhromaždenia  o zmene stanov, zvýšení alebo znížení                                                     základného imania, o poverení predstavenstva na zvýšenie základného             imania podľa príslušných ustanovení Obchodného zákonníka a zrušení spoločnosti sa vyhotovuje notárska zápisnica. 
7.13.	Valné zhromaždenie zvolí svojho predsedu, zapisovateľa a dvoch overovateľov zápisnice.
7.14.	Vyhotovenie zápisnice o valnom zhromaždení zabezpečí predstavenstvo do 30 dní od jeho ukončenia. Zápisnicu podpisuje akcionár, predseda valného zhromaždenia, dvaja zvolení overovatelia a zapisovateľ. Zápisnicu o valnom zhromaždení s pozvánkou na valné zhromaždenie a zoznamom prítomných akcionárov spoločnosť uschováva po celý čas jej trvania. 
7.15.	Akcionár môže kedykoľvek zvolať valné zhromaždenie, ktorého pôsobnosť vykonáva, pričom 30 dňová lehota na zaslanie pozvánky nemusí byť dodržaná. Rozhodnutie  jediného  akcionára urobené  pri  výkone  pôsobnosti  valného  zhromaždenia  musí mať formu uznesenia, ktoré musí byť podpísané akcionárom. V prípadoch ustanovených zákonom toto rozhodnutie musí mať formu notárskej zápisnice. 
7.16.	Rokovania valného  zhromaždenia  sa  zúčastňujú  členovia predstavenstva, dozornej rady a prípadne ďalšie prizvané osoby. 
7.17.	Ak akcionár vykonáva svoje práva prostredníctvom splnomocnenca, kópia plnej moci musí byť odovzdaná zapisovateľovi pre účely evidencie. Plná moc platí len na jedno valné zhromaždenie.
7.18.	Akcionár sa zúčastňuje valného zhromaždenia na vlastné náklady.

Článok 8
Organizačné zabezpečenie valného zhromaždenia

8.1.	Priebeh zvolaného valného zhromaždenia organizačne zabezpečuje predstavenstvo.
8.2.	V prípade, že akcionár splnomocní zastupovaním na valnom zhromaždení inú osobu, táto osoba sa musí preukázať originálom splnomocnenia, ktoré tvorí neoddeliteľnú prílohu písomného rozhodnutia jediného akcionára urobeného splnomocnencom pri výkone pôsobnosti valného zhromaždenia.
8.3.	V prípade, že sa podľa právnych predpisov vyžaduje na rozhodnutie valného zhromaždenia vyhotovenie zápisnice vo forme notárskej zápisnice, predstavenstvo je povinné zabezpečiť pre prijímanie rozhodnutia jediného akcionára pri výkone pôsobnosti valného zhromaždenia prítomnosť notára. Rozhodnutia akcionára urobené pri výkone pôsobnosti valného zhromaždenia  musia byť archivované v spoločnosti počas jej existencie. K rozhodnutiam akcionára urobeným pri výkone pôsobnosti valného zhromaždenia sa pripoja všetky návrhy a materiály predložené valnému zhromaždeniu na prerokovanie.
8.4.	Predstavenstvo je povinné v prípadoch uvedených v bode 8.3. zaslať akcionárovi  notársku zápisnicu z prijatia rozhodnutia jediného akcionára pri výkone pôsobnosti valného zhromaždenia, alebo písomné rozhodnutie jediného akcionára urobené splnomocnencom pri výkone pôsobnosti valného zhromaždenia do  5 dní odo dňa  vyhotovenia.
 
Článok 9
Predstavenstvo 

9.1.	Predstavenstvo je štatutárnym  orgánom spoločnosti, ktorý riadi činnosť spoločnosti a koná v jej mene, rozhoduje o všetkých záležitostiach spoločnosti, pokiaľ nie sú Obchodným zákonníkom alebo týmito stanovami vyhradené do pôsobnosti iných orgánov spoločnosti. 
9.2.	Pôsobnosť predstavenstva:
a)	schvaľuje organizačné zmeny,
b)	zvoláva  valné zhromaždenie,
c)	vykonáva  uznesenia valného zhromaždenia, ktoré sú pre neho záväzné,
d)	zabezpečuje vedenie predpísaného účtovníctva, inej evidencie a dokumentácie spoločnosti, 
e)	určuje rozsah ďalšej pôsobnosti delegovanej na generálneho riaditeľa spoločnosti,
f)	vydáva vnútroorganizačné normy spoločnosti, vymedzené organizačným poriadkom spoločnosti,
g)	schvaľuje ozdravný plán spoločnosti,
h)	podáva návrh na výmaz spoločnosti v obchodnom registri po zániku povolenia na vykonávanie verejného zdravotného poistenia,
i)	schvaľuje návrh Kolektívnej zmluvy uzatváranej s Odborovou organizáciou pôsobiacou pri spoločnosti,
j)	schvaľuje plán práce a miezd a zásady odmeňovania,
k)	podáva žiadosť na úrad o vydanie predchádzajúceho súhlasu na vymenovanie vedúcich zamestnancov vo svojej priamej riadiacej pôsobnosti a osôb zodpovedných za výkon vnútornej kontroly,
l)	vyberá a určuje audítora na overenie riadnej a mimoriadnej závierky, po predchádzajúcom súhlase úradu,
m)	predkladá valnému zhromaždeniu na schválenie:
1)	návrh na zmenu stanov,
2)	návrh na zvýšenie a zníženie základného imania, pri znížení základného imania po predchádzajúcom súhlase úradu,
3)	riadnu,   mimoriadnu a priebežnú účtovnú závierku s návrhom na rozdelenie vytvoreného zisku, alebo  vysporiadania straty,
4)	návrh plánu činnosti na príslušný rozpočtový rok a dlhodobej koncepcie  rozvoja spoločnosti,
5)	návrh rozpočtu a obchodno-finančného plánu
6)	výročnú správu, priebežnú správu
7)	návrhy zmlúv o výkone funkcie členov orgánov spoločnosti, 
8)	návrhy odmien členov predstavenstva a členov dozornej rady,
9)	návrhy na použitie rezervného fondu spoločnosti,
10)	návrh na vrátenie povolenia na vykonávanie verejného zdravotného poistenia po predchádzajúcom súhlase úradu,
11)	návrh na predaj spoločnosti, alebo jej časti, po predchádzajúcom súhlase úradu,
12)	návrh na zrušenie spoločnosti likvidáciou, rozdelením, splynutím alebo zlúčením, po predchádzajúcom súhlase úradu,
13)	návrhy na schválenie finančných a majetkových transakcií (predaja a kúpy nehnuteľného majetku nad 5 mil. Sk účtovnej hodnoty, prevodu vlastníctva k hnuteľnému majetku mimo predmetu podnikania nad 5 mil. Sk účtovnej hodnoty, uzatvorenie záložnej zmluvy na majetok spoločnosti nad 5 mil. Sk účtovnej hodnoty),
14)	iné návrhy, pokiaľ tak stanovuje právny predpis, alebo tieto stanovy, alebo pokiaľ to vyžadujú  záujmy spoločnosti.
n)	informuje valné zhromaždenie o výsledkoch činnosti a o stave majetku spoločnosti za predchádzajúci rok,
o)	predkladá na rokovanie dozornej rady:
1)	návrh plánu činnosti spoločnosti na príslušný rozpočtový rok a dlhodobej koncepcie rozvoja spoločnosti,
2)	návrh rozpočtu a obchodno-finančného plánu,
3)	výročnú správu, ktorej súčasťou je informácia o stave a vývoji majetku spoločnosti,
4)	priebežnú správu,
5)	návrh na použitie rezervného fondu spoločnosti,
6)	návrh na zrušenie spoločnosti likvidáciou, rozdelením, splynutím alebo zlúčením,
7)	návrh na predaj spoločnosti alebo jej časti,
8)	návrh na predaj a kúpu nehnuteľného majetku nad 5 mil. Sk účtovnej hodnoty,
9)	návrh na prevod vlastníctva k hnuteľnému majetku mimo predmetu činnosti nad 5 mil. Sk účtovnej hodnoty,
10)	najmenej raz  do roka informácie o zásadných zámeroch obchodného vedenia spoločnosti na  budúce obdobie,  ako aj  o predpokladanom vývoji stavu majetku, financií a  výnosov spoločnosti a na žiadosť a v  lehote určenej  dozornou  radou písomnú správu o stave svojej činnosti a o majetku  spoločnosti  v porovnaní s predpokladaným  vývojom,
p)	predkladá na schválenie dozornej rade: 
1)	postupy zvýhodňujúce materiálne postavenie členov predstavenstva a  im blízkych osôb podľa §196, ods. a) zákona č. 513/1991 Zb. Obchodný zákonník v znení  neskorších predpisov,
2)	uzatvorenie záložných zmlúv na majetok spoločnosti od 1 mil. do 5 mil. Sk účtovnej hodnoty,
3)	nájom majetku presahujúci dobu jedného roka,
4)	predaj a kúpu nehnuteľného majetku od 1 mil.  do 5 mil. Sk účtovnej hodnoty,
5)	prevody vlastníctva k hnuteľnému majetku mimo predmetu podnikania od 1 mil. do 5 mil. Sk účtovnej hodnoty,
q)	bezodkladne informuje dozornú radu o všetkých skutočnostiach, ktoré môžu podstatne ovplyvniť vývoj  činnosti spoločnosti a stav jej majetku, najmä jej likviditu.    
9.3.	Predstavenstvo má 3 členov volených na dobu 5 rokov. Prvých členov predstavenstva určí zriaďovateľ bez výberového konania. 
9.4.	Členov predstavenstva volí a odvoláva valné zhromaždenie. Podmienkou na voľbu člena predstavenstva je predchádzajúci súhlas úradu. Pred skončením funkčného obdobia členov predstavenstva zabezpečí dozorná rada výberové konanie na nových členov predstavenstva. Výkon funkcie člena predstavenstva môže byť skončený aj vzdaním sa funkcie v súlade s Obchodným zákonníkom.
9.5.	Predsedu predstavenstva menuje z členov predstavenstva a  odvoláva valné zhromaždenie. Predseda predstavenstva zároveň vykonáva funkciu generálneho riaditeľa spoločnosti. 
9.6.	Podpredsedu predstavenstva volia a odvolávajú členovia predstavenstva, pričom hlasuje aj dotknutá osoba.
9.7.	Členovia predstavenstva môžu byť odvolaní aj pred skončením ich funkčného obdobia. V prípade odvolania, rezignácie alebo smrti člena predstavenstva,  môže byť rozhodnutím zostávajúcich členov predstavenstva menovaný náhradný člen do najbližšieho zasadnutia valného zhromaždenia.
9.8.	Člen predstavenstva môže byť odvolaný ak:
a)	porušuje povinnosti člena predstavenstva spoločnosti, ktoré mu vyplývajú zo všeobecne záväzných predpisov, 
b)	stratí dôveryhodnosť podľa § 33, ods. 3) zákona,
c)	podá návrh akcionár,
d)	podá návrh dozorná rada,
e)	sa na jeho odvolaní  uznesie predstavenstvo.
9.9.	Ak spoločnosti hrozí vznik škody, je člen predstavenstva, ktorý sa vzdal funkcie, bol odvolaný alebo inak sa skončil výkon jeho funkcie, povinný upozorniť spoločnosť, aké opatrenia je potrebné urobiť na jej odvrátenie.    
9.10.	Predstavenstvo zasadá najmenej jedenkrát mesačne. Predstavenstvo zvoláva a jeho rokovanie vedie predseda alebo z jeho poverenia resp. v jeho neprítomnosti podpredseda predstavenstva, prípadne ďalší člen predstavenstva. Zvolanie predstavenstva sa vykonáva písomnou pozvánkou. V pozvánke musí byť uvedený dátum, čas, miesto a program rokovania a musí byť odoslaná alebo na potvrdenie doručená členom predstavenstva najneskôr 5 dní pred dňom konania. V prípade, že súhlasia všetci členovia nemusí byť táto lehota dodržaná. Pozvánka sa zasiela aj dozornej rade. Zasadnutia predstavenstva sa bez hlasovacieho práva môže zúčastniť člen dozornej rady.
9.11.	Rozhodnutie predstavenstva je prijaté, ak zaň hlasovala nadpolovičná väčšina všetkých členov predstavenstva. V prípade nerozhodného hlasovania má predseda a za jeho neprítomnosti podpredseda, rozhodujúci hlas. Hlasovanie predstavenstva môže byť v neodkladných prípadoch, nahradené písomným prehlásením členov predstavenstva, že s navrhovaným riešením súhlasia, pričom na najbližšom zasadnutí musí byť zapísané do zápisnice. Za písomnú formu pre účely uvedené v tomto bode sa považujú aj telegrafické alebo elektronickými prostriedkami doručené  oznámenia. Tieto je potrebné do troch dní potvrdiť originálom listu.
9.12.	Z rokovania predstavenstva sa vyhotovuje zápisnica, ktorá musí obsahovať všetky zásadné  skutočnosti z rokovania, vrátane výsledkov hlasovania a presného znenia všetkých rozhodnutí. Zápisnica musí byť podpísaná predsedajúcim a zapisovateľom, doručená každému členovi predstavenstva  a predsedovi dozornej rady. Zápisnica musí obsahovať aj všetky rozhodnutia prijaté písomným prehlásením všetkých členov predstavenstva v čase od predchádzajúceho rokovania predstavenstva. Zápisnice zo zasadnutí predstavenstva je spoločnosť povinná archivovať podľa archívneho poriadku. 
9.13.	Člen predstavenstva je povinný vykonávať svoju funkciu v súlade   so všeobecne záväznými právnymi predpismi. Výkon funkcie člena predstavenstva je nezastupiteľný.
9.14.	Dňom zvolenia prislúcha členom predstavenstva pravidelná mesačná odmena schválená valným zhromaždením (článok 21 týchto stanov). Ak člena predstavenstva odvolá valné zhromaždenie z funkcie z dôvodov uvedených v bode 9.8., písm. a) a b) tohto článku, zaniká mu právo na vyplatenie dohodnutej odmeny.
9.15.	Členom predstavenstva spoločnosti nesmie byť:	
a)	poslanec Národnej rady SR,
b)	člen vlády SR, štátny tajomník ministerstva, vedúci ostatných ústredných orgánov štátnej správy a ich štatutárni zástupcovia a zamestnanec ústredného orgánu štátnej správy,
c)	člen orgánu alebo zamestnanec Najvyššieho kontrolného úradu,
d)	člen orgánu Národnej banky Slovenska alebo jej zamestnanec,
e)	člen predstavenstva, člen dozornej rady, prokurista, alebo zamestnanec inej zdravotnej poisťovne a zahraničnej zdravotnej poisťovne,
f)	zamestnanec útvaru vnútornej kontroly spoločnosti,
g)	člen orgánu alebo zamestnanec centrálneho depozitára, burzy cenných papierov alebo tichý spoločník podieľajúci sa na činnosti týchto právnických osôb,
h)	člen predstavenstva, člen dozornej rady, prokurista, konateľ alebo zamestnanec poskytovateľa zdravotnej starostlivosti alebo veľkodistribútora liekov a zdravotníckych pomôcok,
i)	člen dozornej rady spoločnosti a prokurista spoločnosti.    
9.16.	Člen predstavenstva nesmie:
a)	vo vlastnom mene alebo na vlastný účet uzavierať obchody, ktoré súvisia s činnosťou spoločnosti,
b)	sprostredkúvať pre iné osoby obchody spoločnosti,
c)	zúčastňovať sa na podnikaní inej spoločnosti ako spoločník               s neobmedzeným ručením,
d)	zúčastňovať sa na podnikaní inej spoločnosti ako spoločník, ibaže je akcionárom, alebo členom družstva a informuje o tom subjekt vykonávajúci práva akcionára,
e)	vykonávať činnosť ako štatutárny orgán, alebo člen štatutárneho orgánu inej právnickej osoby, ibaže ide o takú obchodnú spoločnosť, na ktorej podnikaní sa zúčastňuje spoločnosť, ktorej štatutárneho orgánu je členom.           
9.17.	Spoločnosť je oprávnená požadovať, aby člen predstavenstva, ktorý tento      zákaz porušil, vydal prospech z obchodu, pri ktorom porušil zákaz alebo previedol tomu zodpovedajúce práva na spoločnosť. Tým nie je dotknuté právo na náhradu škody.
9.18.	Predstavenstvo je oprávnené kedykoľvek požiadať útvar vnútornej kontroly o vykonanie vnútornej kontroly.
9.19.	Predstavenstvo je povinné po predchádzajúcom rozhodnutí valného zhromaždenia  predkladať úradu a vláde Slovenskej republiky:  
a) 	úradne overenú kópiu úplného znenia  stanov po každej ich zmene bez zbytočného odkladu,
b) 	organizačnú štruktúru spoločnosti po každej jej zmene bez zbytočného odkladu, pričom organizačné zmeny, ktoré schvaľuje predstavenstvo  v rámci schválenej organizačnej štruktúry spoločnosti sa nepovažujú za zmeny organizačnej štruktúry,
c) 	do 30. júna kalendárneho roka 
1)	správu o činnosti zdravotnej poisťovne za predchádzajúci kalendárny rok, 
2)	správu o výsledkoch kontrolnej činnosti za predchádzajúci kalendárny rok a o prijatých opatreniach na nápravu zistených nedostatkov v činnosti zdravotnej poisťovne,
3)	plán kontrolnej činnosti na nasledujúci kalendárny rok.	
9.20.	Predstavenstvo je povinné: 
a)	podať príslušnému súdu návrh na zápis do obchodného registra na základe povolenia najneskôr do 30 dní od vydania povolenia,
b)	predložiť úradu rovnopis návrhu na zápis do obchodného registra v lehote ustanovenej v písmene a),
c)	predložiť úradu výpis z obchodného registra najneskôr do 30 dní odo dňa doručenia alebo vydania potvrdenia registrového súdu o vykonaní zápisu do obchodného registra,
d)	bez zbytočného odkladu informovať úrad o začatí vykonávania činnosti,
e)	podať príslušnému súdu návrh na zmenu zápisu v obchodnom registri na základe zmeny povolenia do 30 dní odo dňa vykonania zmeny povolenia,
f)	predložiť úradu výpis z obchodného registra najneskôr do 30 dní odo dňa doručenia alebo vydania potvrdenia registrového súdu o vykonaní zmeny zápisu v obchodnom registri,
g)	v súlade s príslušnými právnymi predpismi zabezpečiť uloženie dokumentov spoločnosti do Zbierky listín, vrátane schváleného transformačného projektu a povolenia na vykonávanie verejného zdravotného poistenia,
h)	bez zbytočného odkladu informovať úrad o vykonaní úkonu, na ktorý vydal predchádzajúci súhlas,
i)	podať príslušnému súdu návrh na zmenu zápisu v obchodnom registri na základe predchádzajúceho súhlasu úradu do 30 dní odo dňa úkonu, ktorý vyžaduje zmenu zápisu v obchodnom registri,
j)	predložiť úradu výpis z obchodného registra najneskôr do 30 dní odo dňa doručenia alebo vydania potvrdenia registrového súdu o vykonaní zmeny zápisu v obchodnom registri.
9.21.	Predstavenstvo schvaľuje program činnosti spoločnosti zameraný na ochranu pred legalizáciou príjmov z trestnej činnosti a jeho aktualizáciu. 
9.22.	Predstavenstvo je povinné bezodkladne informovať valné zhromaždenie, úrad a dozornú  radu  o všetkých skutočnostiach, ktoré  môžu ohroziť schopnosť spoločnosti plniť záväzky vyplývajúce z vykonávania verejného zdravotného poistenia.	
9.23.	Predstavenstvo  zvolá  mimoriadne  valné  zhromaždenie, ak zistí, že  strata spoločnosti  presiahla  hodnotu jednej tretiny základného imania  alebo to možno predpokladať  a predloží valnému zhromaždeniu  návrhy opatrení. O              týchto skutočnostiach  upovedomí bez odkladu dozornú radu a úrad.    
9.24.	Členovia predstavenstva sú povinní vykonávať svoju pôsobnosť  s  náležitou starostlivosťou, ktorá zahŕňa povinnosť vykonávať ju s odbornou starostlivosťou a v súlade so záujmami spoločnosti a jej akcionára. Sú povinní zachovávať mlčanlivosť  o skutočnostiach, o ktorých sa dozvedeli pri výkone alebo v súvislosti s výkonom svojej funkcie alebo zamestnania, a to aj po skončení výkonu funkcie alebo zamestnania a  pri  výkone  svojej  pôsobnosti nesmú uprednostňovať svoje záujmy alebo záujmy tretích osôb pred záujmami spoločnosti.  
9.25.	Členovia predstavenstva, ktorí porušili svoje povinnosti pri výkone svojej pôsobnosti, sú povinní spoločne a nerozdielne nahradiť škodu, ktorú tým spoločnosti spôsobili. Spoločnosť nesmie na svoje náklady poistiť zodpovednosť za škodu spôsobenú pri výkone funkcie člena predstavenstva spoločnosti.	
9.26.	Členovia predstavenstva sú povinní  na požiadanie dozornej rady alebo jej členov zúčastniť sa zasadnutia dozornej rady a podať jej členom v požadovanom rozsahu doplňujúce informácie k predloženým správam.   
9.27.	Vzťah medzi spoločnosťou a členom predstavenstva pri zariaďovaní záležitostí spoločnosti sa spravuje zmluvou o výkone funkcie uzatvorenou medzi spoločnosťou a členom predstavenstva. Zmluva o výkone funkcie musí mať písomnú formu a musí ju schváliť valné zhromaždenie spoločnosti.  
9.28.	Náklady spojené s činnosťou predstavenstva uhrádza spoločnosť.

Článok 10
Dozorná rada

10.1.	Dozorná rada je najvyšším kontrolným orgánom spoločnosti, ktorý dohliada na výkon pôsobnosti predstavenstva a činnosť spoločnosti, vrátane činnosti útvaru vnútornej kontroly. Dozorná rada je povinná preskúmať riadnu,  mimoriadnu a priebežnú účtovnú závierku a návrh na rozdelenie zisku alebo vysporiadania straty a podať o výsledku preskúmania správu valnému zhromaždeniu.
10.2.	Členovia dozornej rady sú oprávnení nahliadať do všetkých dokladov a záznamov týkajúcich sa činnosti spoločnosti a kontrolujú, či účtovné záznamy  sú  riadne vedené v súlade so skutočnosťou a či sa činnosť spoločnosti uskutočňuje v súlade s právnymi predpismi, stanovami a pokynmi  valného zhromaždenia. Dozorná rada je oprávnená kedykoľvek požiadať útvar vnútornej kontroly o vykonanie vnútornej kontroly. V prípade zistenia závažného porušenia povinností členmi predstavenstva a manažmentu, závažných nedostatkov v hospodárení spoločnosti, dozorná rada zvolá mimoriadne valné zhromaždenie. 
10.3.	Dozorná rada má 9 členov. Šiestich členov dozornej rady volí a odvoláva valné zhromaždenie s predchádzajúcim súhlasom úradu a troch členov           zamestnanci spoločnosti. Funkčné obdobie člena dozornej rady je 5 rokov, pričom výkon funkcie člena dozornej rady končí voľbou nového člena dozornej rady.   
10.4.	Predsedu dozornej rady volí a odvoláva valné zhromaždenie zo všetkých členov dozornej  rady. Podpredsedu dozornej rady volia a odvolávajú členovia dozornej rady, pričom hlasuje aj dotknutá osoba.
10.5.	Voľby   členov   dozornej   rady   volených  zamestnancami spoločnosti organizuje predstavenstvo  v  spolupráci s odborovou organizáciou. Návrh na voľbu alebo odvolanie členov dozornej rady volených zamestnancami spoločnosti je oprávnená podať predstavenstvu odborová organizácia  alebo spoločne aspoň  10% oprávnených voličov. Na platnosť voľby alebo odvolania členov dozornej rady volených zamestnancami spoločnosti sa vyžaduje, aby rozhodnutie zamestnancov spoločnosti bolo prijaté aspoň polovicou oprávnených voličov alebo ich zástupcov.
10.6.	Volebný  poriadok pre voľby a odvolanie členov dozornej rady volených zamestnancami  spoločnosti  pripravuje a schvaľuje odborová organizácia.
10.7.	Ak sa člen dozornej rady vzdá funkcie, je odvolaný alebo výkon jeho funkcie zanikne smrťou alebo sa skončí inak, musí byť na jeho miesto najneskôr do troch mesiacov zvolený nový člen dozornej rady. Ak člena dozornej rady odvolá valné zhromaždenie z funkcie z dôvodu porušenia povinnosti člena dozornej rady spoločnosti, ktoré mu vyplývajú zo všeobecne záväzných predpisov alebo stratí dôveryhodnosť podľa § 33, ods. 3) zákona, zaniká mu právo na vyplatenie dohodnutej odmeny. 
10.8.	Vzdanie sa funkcie je člen dozornej rady povinný oznámiť písomne. Výkon jeho funkcie končí dňom, kedy je písomné oznámenie o odstúpení doručené dozornej rade, alebo v neskorší termín uvedený v takomto oznámení o odstúpení.
10.9.	Ak by sa odstúpením členov dozornej rady znížil počet členov pod polovicu, je dozorná rada povinná bez zbytočného odkladu zvolať mimoriadne valné zhromaždenie, ktoré zvolí nových členov dozornej rady.
10.10.	Člen dozornej rady spoločnosti nesmie byť zároveň :	
a)	člen predstavenstva spoločnosti, útvaru vnútornej kontroly, alebo osobou oprávnenou podľa zápisu v obchodnom registri konať v mene spoločnosti, 
b)	poslanec Národnej rady SR,
c)	člen vlády SR, štátny tajomník ministerstva, vedúci ostatných ústredných orgánov štátnej správy a ich štatutárni zástupcovia a zamestnanec ústredného orgánu štátnej správy; zamestnanec ústredného orgánu štátnej správy môže byť členom, ak ide o výkon akcionárskych práv štátu,
d)	člen orgánu alebo zamestnanec Najvyššieho kontrolného úradu,
e)	člen orgánu Národnej banky Slovenska alebo jej zamestnanec,
f)	člen predstavenstva, člen dozornej rady, prokurista, alebo zamestnanec inej zdravotnej poisťovne a zahraničnej zdravotnej poisťovne,
g)	zamestnanec útvaru vnútornej kontroly spoločnosti,
h)	člen orgánu alebo zamestnanec centrálneho depozitára, burzy cenných papierov alebo tichý spoločník podieľajúci sa na činnosti týchto právnických osôb,
i)	člen predstavenstva, člen dozornej rady, prokurista, konateľ alebo zamestnanec poskytovateľa zdravotnej starostlivosti alebo veľkodistribútora liekov a zdravotníckych pomôcok.
10.11.	Zasadnutie dozornej rady zvoláva jej predseda alebo podpredseda raz za kalendárny  štvrťrok. Pozvánka na zasadanie dozornej rady obsahuje program rokovania, miesto, dátum a čas konania. Pozvánka sa zasiela členom dozornej rady najmenej 10 kalendárnych dní pred dátumom zasadania. Zasadanie dozornej rady sa považuje za riadne zvolané bez dodržania 10 dňovej lehoty, ak sa všetci členovia dozornej rady vzdajú svojho práva na dodržanie tejto lehoty.
10.12.	Členovia dozornej rady majú každý jeden hlas. Prijatie rozhodnutia dozornej rady vyžaduje väčšinu hlasov dozornej rady. Dozorná rada je uznášania schopná, ak sú prítomní najmenej štyria členovia dozornej rady, v takom prípade na prijatie rozhodnutia sú potrebné tri hlasy.
10.13.	Zasadanie dozornej rady riadi predseda alebo v neprítomnosti predsedu jeden z ostatných členov, na ktorom sa prítomní členovia dohodnú, že bude neprítomného predsedu zastupovať (ďalej len zastupujúci predseda). V prípade nerozhodného hlasovania má predseda alebo v jeho neprítomnosti  zastupujúci predseda rozhodujúci hlas.
10.14.	O zasadaní dozornej rady sa vyhotovuje zápisnica podpísaná jej predsedom alebo v jeho neprítomnosti zastupujúcim predsedom. V zápisnici  sa uvedú aj stanoviská  menšiny členov, ak  títo  o to  požiadajú. Vždy sa uvedie rozdielny názor členov dozornej rady zvolených zamestnancami spoločnosti.
10.15.	Člen dozornej rady je povinný vykonávať svoju pôsobnosť s náležitou starostlivosťou a zachovávať mlčanlivosť o skutočnostiach, o ktorých sa dozvedel pri výkone alebo v súvislosti s výkonom svojej funkcie alebo zamestnania, a to aj po skončení výkonu funkcie alebo zamestnania. Povinnosť mlčanlivosti trvá aj po ukončení výkonu tejto funkcie. Výkon funkcie člena dozornej rady je nezastupiteľný.
10.16.	Člen dozornej rady, ktorý porušil svoje povinnosti pri výkone funkcie, je povinný nahradiť škodu, ktorú tým spoločnosti spôsobil. Spoločnosť nesmie na svoje náklady poistiť zodpovednosť za škodu spôsobenú pri výkone funkcie člena dozornej rady spoločnosti.
10.17.	Člen dozornej rady nesmie:
a)	vo vlastnom mene alebo na vlastný účet uzavierať obchody, ktoré súvisia s činnosťou spoločnosti,
b)	sprostredkúvať pre iné osoby obchody spoločnosti,
c)	zúčastňovať sa na podnikaní inej spoločnosti ako spoločník s neobmedzeným ručením,
d)	vykonávať činnosť ako štatutárny orgán, alebo člen štatutárneho orgánu inej právnickej     osoby, s podobným predmetom podnikania, ibaže  ide o takú spoločnosť, na ktorej podnikaní sa zúčastňuje spoločnosť.
10.18.	Spoločnosť je oprávnená požadovať, aby člen dozornej rady, ktorý tento zákaz porušil, vydal prospech z obchodu, pri ktorom porušil zákaz alebo previedol tomu zodpovedajúce práva na spoločnosť. Tým nie je dotknuté právo na náhradu škody.
10.19.	Dozorná rada predkladá valnému zhromaždeniu závery a odporúčania týkajúce sa:
a)	plnenia úloh uložených valným zhromaždením predstavenstvu, dodržiavania stanov spoločnosti a právnych predpisov súvisiacich s činnosťou spoločnosti,
b)	hospodárskej a finančnej činnosti spoločnosti, účtovníctva, dokladov, účtov, stavu majetku spoločnosti, jej záväzkov a pohľadávok.
c)	správy o výsledkoch svojej kontrolnej činnosti  1 krát  ročne.
10.20.	Dozorná rada schvaľuje na návrh predstavenstva:
a)	postupy zvýhodňujúce materiálne postavenie členov predstavenstva a  im blízkych osôb podľa §196, ods. a) zákona č. 513/1991 Zb. Obchodný zákonník v znení  neskorších predpisov,
b)	uzatvorenie záložných zmlúv na majetok spoločnosti od 1 mil. do 5 mil. Sk účtovnej hodnoty,
c)	nájom majetku presahujúci dobu jedného roka,
d)	predaj a kúpu nehnuteľného majetku od 1 mil. do 5 mil. Sk účtovnej hodnoty,
e)	prevody vlastníctva k hnuteľnému majetku mimo predmetu podnikania od 1 mil. do 5 mil. Sk účtovnej hodnoty,
f)	program činnosti spoločnosti zameraný na ochranu pred legalizáciou príjmov z trestnej činnosti, jeho aktualizácie a príslušnú metodiku,
g)	plán kontrolnej činnosti,
h)	správu o výsledkoch kontrolnej činnosti a prijatých opatreniach na nápravu,
i)	výber zamestnancov útvaru vnútornej kontroly spoločnosti zodpovedných za výkon vnútornej kontroly po predchádzajúcom súhlase úradu,
j)	odmeňovanie zamestnancov útvaru kontroly zodpovedných za výkon vnútornej kontroly, 
k)	ozdravný plán spoločnosti.
10.21.	Dozorná rada posudzuje návrhy predstavenstva predkladané valnému zhromaždeniu:
a)	použitie rezervného fondu spoločnosti,
b)	výročnú správu, ktorej súčasťou je informácia o stave a vývoji majetku spoločnosti,
c)	priebežnú správu
d)	plán činnosti spoločnosti na príslušný rozpočtový rok a plán dlhodobej koncepcie rozvoja spoločnosti,
e)	rozpočet a obchodno-finančný plán,
f)	na zrušenie spoločnosti likvidáciou, rozdelením, splynutím alebo zlúčením spoločnosti,
g)	na rozhodnutie o predaji spoločnosti alebo jej časti, po predchádzajúcom súhlase úradu,
h)	na schválenie predaja a kúpy nehnuteľného majetku nad 5 mil. Sk účtovnej hodnoty,
i)	na schválenie prevodu vlastníctva k hnuteľnému majetku mimo predmetu činnosti nad 5 mil. Sk účtovnej hodnoty.
10.22.	Náklady spojené s výkonom činnosti dozornej rady uhrádza spoločnosť.

Článok 11
Generálny riaditeľ
 
11.1.	Funkciu generálneho riaditeľa vykonáva predseda predstavenstva, ktorého volí z členov predstavenstva a odvoláva valné zhromaždenie.
11.2.	Generálny riaditeľ je výkonným orgánom spoločnosti. Riadi spoločnosť a zabezpečuje prevádzkové, organizačné a ďalšie záležitosti spoločnosti v rozsahu vymedzenom  organizačným poriadkom spoločnosti. 
11.3.	Generálny riaditeľ zabezpečuje plnenie uznesení valného zhromaždenia, predstavenstva a dozornej rady.
11.4.	Rozsah právomocí generálneho riaditeľa, členov predstavenstva a vedúcich zamestnancov v priamej riadiacej pôsobnosti členov predstavenstva určuje organizačný poriadok spoločnosti,  kompetenčný a podpisový poriadok.  
11.5.	Generálny riaditeľ plní funkciu vedúceho organizácie v pracovno–právnych vzťahoch.

Článok 12
Vnútorná kontrola spoločnosti

12.1.	Spoločnosť zriadi útvar vnútornej kontroly, ktorý vykonáva kontrolu dodržiavania zákonov a iných všeobecne záväzných právnych predpisov, vnútorných aktov riadenia a kontrolu činnosti spoločnosti. Útvar vnútornej kontroly je v priamej riadiacej pôsobnosti generálneho riaditeľa spoločnosti.
12.2.	Predstavenstvo alebo dozorná rada sú oprávnené kedykoľvek požiadať útvar vnútornej kontroly o vykonanie vnútornej kontroly. 
12.3.	Útvar vnútornej kontroly v rámci svojej činnosti:   
a)	vypracúva správu o činnosti spoločnosti za predchádzajúci kalendárny rok,
b)	vypracúva správu o výsledkoch kontrolnej činnosti za predchádzajúci kalendárny rok a o prijatých opatreniach na nápravu zistených nedostatkov v činnosti spoločnosti,
c)	vypracúva plán kontrolnej činnosti na nasledujúci kalendárny rok,
d)	vypracúva protokol o správnosti údajov o výpočte minimálnej miery platobnej schopnosti spoločnosti a na požiadanie úradu vysvetľujúcu správu,
e)	na požiadanie  predstavenstva alebo dozornej rady vykoná kontrolu,
f)	vypracúva a aktualizuje na ochranu spoločnosti pred legalizáciou príjmov z trestnej činnosti v spolupráci s úsekom financií a ekonomiky:
–	program vrátane určenia osôb zodpovedných za ochranu pred legalizáciou príjmov z trestnej činnosti v spoločnosti,
–	metodiku postupu pri predchádzaní legalizácii príjmov z trestnej činnosti a pri jej odhaľovaní podľa zákona č. 367/2000 Z.z. o ochrane pred legalizáciou príjmov z trestnej činnosti v znení neskorších predpisov,

g)	určuje ako osobu zodpovednú za ochranu spoločnosti pred legalizáciou príjmov z trestnej činnosti bezpečnostného inžiniera spoločnosti, ktorý       v rámci svojej zodpovednosti analyzuje v súčinnosti s príslušnými       organizačnými zložkami spoločnosti poistné operácie z hľadiska nových       foriem neobvyklých obchodných operácií a možnosti spracovania       metodického postupu na prevenciu ich ďalšieho výskytu,
h)	poskytuje službe finančnej polície Policajného zboru na požiadanie informácie a písomné doklady o plnení povinností podľa § 6 ods.1 písm.a) zákona č.367/2000 Z.z. o ochrane pred legalizáciou príjmov z trestnej činnosti v znení neskorších predpisov,
i)	zastupuje spoločnosť a poskytuje potrebnú súčinnosť pri kontrolách vykonávaných kontrolnými orgánmi štátnej správy.
12.4.	Pri zistení nedostatkov v hospodárení spoločnosti, ktoré súvisia s výkonom jej činnosti podľa  zákona, je povinný útvar vnútornej kontroly navrhnúť predstavenstvu spoločnosti opatrenia na nápravu zistených nedostatkov. Ak spoločnosť navrhnuté opatrenia nevykoná a ďalší vývoj hospodárenia spoločnosti ohrozuje jej schopnosť plniť záväzky vyplývajúce z vykonávania verejného zdravotného poistenia, útvar vnútornej kontroly je povinný bez zbytočného odkladu o tejto skutočnosti informovať úrad. 
12.5.	Pravidlá vnútornej kontrolnej činnosti spoločnosti budú upravené vnútro-organizačnou normou. 
12.6.	Výber zamestnancov zodpovedných za výkon vnútornej kontroly schvaľuje po predchádzajúcom súhlase úradu dozorná rada.

ŠTVRTÁ ČASŤ
ZVYŠOVANIE A ZNIŽOVANIE ZÁKLADNÉHO IMANIA
 
Článok 13
Zvyšovanie a znižovanie základného imania

13.1.	O zvýšení základného imania  spoločnosti rozhoduje valné zhromaždenie. Zvýšenie základného imania môže byť vykonané upísaním nových akcií alebo zvýšením základného imania z majetku spoločnosti, kombinovane, alebo iným spôsobom, ktorý upravuje zákon. 
13.2.	O znížení základného imania spoločnosti rozhoduje po predchádzajúcom súhlase úradu  na návrh predstavenstva valné zhromaždenie.
13.3.	Rozhodnutie valného zhromaždenia o zvýšení alebo znížení základného imania musí mať formu notárskej zápisnice. 
13.4.	Pri zvyšovaní alebo znižovaní základného imania sa  postupuje podľa príslušných ustanovení Obchodného zákonníka.

PIATA ČASŤ 
HOSPODÁRENIE SPOLOČNOSTI

Článok 14
Účtovné obdobie
 
14.1.	Účtovným obdobím spoločnosti je kalendárny rok začínajúci 1. januárom a končiaci 31. decembrom. 
14.2.		Spoločnosť je povinná po celú dobu svojej činnosti zabezpečovať platobnú schopnosť.
14.3.		Platobná schopnosť sa preukazuje podielom vlastných zdrojov na poistnom              z verejného zdravotného poistenia po prerozdelení za predchádzajúcich 12               mesiacov. Minimálna miera platobnej schopnosti musí dosiahnuť 3 %               poistného verejného zdravotného poistenia po prerozdelení za               predchádzajúcich 12 mesiacov, avšak najmenej 50 miliónov Sk.
14.4.		Majetkové hodnoty spoločnosti sú:
a)	splatené základné imanie,
b)	rezervný fond,
c)	kapitálové fondy,  ktorými sú emisné  ážio, ostatné kapitálové fondy ,
d)	oceňovacie  rozdiely z  podielových cenných  papierov a vkladov,
e)	nerozdelený zisk minulých rokov.
14.5.		Položky znižujúce majetkové hodnoty sú:
a)	nehmotný majetok,
b)	neuhradená strata minulých rokov,
c)	strata bežného účtovného obdobia.
14.6.	Spoločnosť  môže vytvoriť  ku dňu účtovnej závierky:
a)	technickú rezervu na úhradu za zdravotnú starostlivosť, ktorá nebola ku dňu účtovnej závierky uhradená,
b)	technickú rezervu na úhradu za zdravotnú starostlivosť, ktorá bola poskytnutá ku dňu účtovnej závierky, ale do tohto termínu nebol zdravotnej poisťovni doručený účtovný doklad. 
14.7.	Spoločnosť  vytvorí  ku dňu účtovnej závierky technickú rezervu na úhradu za zdravotnú starostlivosť poistencom čakajúcich na poskytnutie zdravotnej starostlivosti v prípade, že spoločnosť nie je schopná uhrádzať zdravotnú starostlivosť v čase jej splatnosti.  
14.8.	Spoločnosť je povinná od druhého kalendárneho mesiaca po právoplatnosti povolenia, každý kalendárny mesiac dopĺňať minimálnu mieru platobnej schopnosti o jednu dvanástinu percenta z poistného po prerozdelení za predchádzajúci kalendárny mesiac, až do výšky 3 % poistného po prerozdelení za predchádzajúcich dvanásť mesiacov.
14.9.	Spoločnosť je povinná predkladať ministerstvu zdravotníctva, Ministerstvu financií Slovenskej republiky (ďalej len „ministerstvo financií“) a úradu: 
a)	správu o hospodárení za prvý polrok kalendárneho roka najneskôr do troch mesiacov po skončení kalendárneho polroka,
b)	výročnú správu o hospodárení najneskôr do šiestich mesiacov po uplynutí kalendárneho roka, (ak do zostavenia výročnej správy účtovná závierka nebola overená audítorom, je spoločnosť povinná predložiť úradu ako aj ministerstvu a ministerstvu financií správu audítora bez zbytočného odkladu po jej obdržaní),
c)	priebežnú správu,
d)	plán činnosti zdravotnej poisťovne na príslušný rozpočtový rok obsahujúci podrobné odhady príjmov a výdavkov a predpokladané finančné zdroje určené na krytie záväzkov z verejného zdravotného poistenia do 30. júna na nasledujúci kalendárny rok,
e)	návrh svojho rozpočtu a obchodno-finančného plánu a ďalšie údaje potrebné na účely zostavenia rozpočtu verejnej správy a hodnotenia plnenia rozpočtu verejnej správy vrátane údajov o príjmoch a výdavkoch s uvedením finančných tokov k ostatným subjektom verejnej správy.
14.10.	Spoločnosť je povinná oznamovať úradu:
a)	bez zbytočného odkladu zmenu údajov, na základe ktorých sa povolenie vydalo,
b)	audítora, ktorého poverila overením účtovnej závierky, a to do 30. júna kalendárneho roka, za ktorý sa má audit vykonať,
c)	oneskorené platby poistného alebo platby poistného v nesprávnej výške alebo iné porušenie všeobecne záväzných právnych predpisov platiteľmi poistného vždy k poslednému dňu kalendárneho mesiaca za predchádzajúci kalendárny mesiac.
14.11.	Spoločnosť je povinná predkladať ministerstvu zdravotníctva, ministerstvu financií a úradu údaje z účtovníctva a štatistickej evidencie vo forme výkazov, hlásení, prehľadov alebo iných správ, ktorých spôsob, rozsah a termíny ustanovia všeobecne záväzné právne predpisy vydané ministerstvom zdravotníctva po dohode s ministerstvom financií. Úradu predkladá spoločnosť aj ďalšie vypracované údaje vo forme výkazov, hlásení, prehľadov alebo iných správ ustanoveným spôsobom v ustanovenom rozsahu a v ustanovených termínoch.
14.12.	Spoločnosť nesmie prijímať úvery alebo pôžičky bez predchádzajúceho súhlasu úradu. Spoločnosť nesmie vstupovať do úverových vzťahov alebo pôžičkových vzťahov ako ručiteľ.	
14.13.	Spoločnosť je povinná predložiť vláde Slovenskej republiky (ďalej len „vláda“) na schválenie návrh svojho rozpočtu do 15. augusta bežného roka, ak vláda neurčí neskorší termín.	 
14.14.	Podrobné pravidlá hospodárenia spoločnosti budú upravené vnútroorganizačnou normou.

Článok 15
Ročná účtovná závierka
  
15.1.	Spoločnosť vedie predpísaným spôsobom  a v súlade s právnymi predpismi účtovníctvo. Za riadne vedenie účtovníctva  zodpovedá predstavenstvo, ktoré zabezpečuje overenie riadnej,  mimoriadnej a priebežnej účtovnej závierky za príslušný rok audítorom.
15.2.	Spoločnosť vytvára sústavu informácií predpísanú právnymi predpismi a poskytuje údaje o svojej činnosti orgánom ustanoveným týmito predpismi.
15.3.	Spoločnosť je povinná, do 1 mesiaca po schválení valným zhromaždením, zverejniť údaje účtovnej závierky, overenej audítorom.
15.4.	Spoločnosť zostavuje priebežnú účtovnú závierku k poslednému dňu kalendárneho štvrťroka a vyhotovuje priebežnú správu.
 
Článok 16
Výročná správa
 
16.1.	Predstavenstvo predkladá na riadne valné zhromaždenie výročnú správu najneskôr v lehote do 31. mája kalendárneho roka. 
16.2.	Výročná správa  musí obsahovať najmä:
a)	účtovnú závierku overenú audítorom,
b)	správu o finančnej situácii, ktorá obsahuje najmä prehľad o prijatom poistnom, nedoplatkoch poistného, uhradených i neuhradených záväzkov vo vzťahu k poskytovateľom zdravotnej starostlivosti, prijatých bankových úveroch a iných úveroch a údaje o ich splatnosti v členení na krátkodobé a dlhodobé, ako aj iné údaje ovplyvňujúce finančnú situáciu zdravotnej poisťovne,
c)	návrh na rozdelenie zisku alebo vysporiadanie straty,
d)	informáciu o stave v prerozdeľovaní poistného,
e)	informácie o očakávanej hospodárskej a finančnej situácii v nasledujúcom kalendárnom roku,
f)	správu o výsledkoch kontrolnej činnosti,
g)	informáciu o prevode majetku, ktorý podľa osobitných predpisov  alebo stanov  podlieha predchádzajúcemu súhlasu  valného zhromaždenia alebo dozornej rady s uvedením predmetu, ceny a rozhodnutia príslušného orgánu, ktorým bol prevod schválený, 
h)	informáciu o zmluvách o poskytnutí úveru, pôžičky, o prevode majetku  spoločnosti, alebo užívaní majetku podniku, ktoré spoločnosť uzatvorila s osobami uvedenými v §196a Obchodného zákonníka a na ktoré sa podľa § 196a Obchodného zákonníka vyžaduje súhlas dozornej rady  spoločnosti s uvedením, predmetu, ceny a rozhodnutia príslušného orgánu, ktorým  bol prevod schválený,   
i)	informáciu o zmluvách o výkone funkcií uzatvorených s generálnym riaditeľom, členmi predstavenstva a členmi dozornej rady s uvedením výšky odmeny a podielu na zisku.	

Článok 17
Plán činnosti, rozpočet a obchodno-finančný plán   

17.1.	Spoločnosť je povinná predkladať ministerstvu, ministerstvu financií a úradu:
a)	plán činnosti zdravotnej poisťovne na príslušný rozpočtový rok obsahujúci podrobné odhady príjmov a výdavkov a predpokladané finančné zdroje určené na krytie záväzkov z verejného zdravotného poistenia do 30. júna na nasledujúci kalendárny rok, 

b)	návrh svojho rozpočtu a obchodno-finančného plánu a ďalšie údaje potrebné na účely zostavenia rozpočtu verejnej správy a hodnotenia plnenia rozpočtu verejnej správy vrátane údajov o príjmoch a výdavkoch s uvedením finančných tokov k ostatným subjektom verejnej správy.
17.2.	Spoločnosť je povinná predložiť vláde na schválenie návrh svojho rozpočtu do 15. augusta bežného roka, ak vláda neurčí neskorší termín.
17.3.	Spoločnosť je povinná predložiť na schválenie valnému zhromaždeniu:
a)	plán činnosti zdravotnej poisťovne na príslušný rozpočtový rok obsahujúci podrobné odhady príjmov a výdavkov a predpokladané finančné zdroje určené na krytie záväzkov z verejného zdravotného poistenia najneskôr do 15. júna na nasledujúci kalendárny rok, 
b)	návrh svojho rozpočtu najneskôr do 10. augusta bežného roka, ak vláda neurčí na predloženie neskorší termín ako je 15. august. 
17.4.	Obchodno-finančný plán má nasledovnú štruktúru:
a)	predpokladaný počet poistencov,
b)	predpokladaný počet poskytovateľov,
c)	plán výnosov a nákladov,
d)	plán príjmov a výdavkov,
e)	plán vývoja aktív a zdrojov ich krytia,
f)	plán finančných tokov,
g)	plán úverového zaťaženia,
h)	plán investícií a predaja majetku,
i)	návrh rozdelenia zisku resp. vysporiadania straty.

Článok 18
Rozdelenie zisku
 
18.1.	Spoločnosť zo svojho zisku prednostne uhrádza dane a poplatky podľa právnych predpisov.
18.2.	Čistý zisk spoločnosti po úhradách podľa bodu 18.1. je spoločnosť povinná  použiť na zdravotnú starostlivosť poistencov zaradených do zoznamu  poistencov čakajúcich na poskytnutie zdravotnej starostlivosti a to až do výšky  100%. Zdravotná poisťovňa môže použiť menej ako 100% finančných prostriedkov vyplývajúcich z kladného hospodárskeho výsledku na zdravotnú starostlivosť poistencov zaradených do zoznamu len vtedy, ak sumou zodpovedajúcou takejto výške finančných prostriedkov zabezpečí zdravotnú starostlivosť pre všetkých poistencov zaradených do zoznamu.    

Článok 19
Tvorba a použitie rezervného fondu

19.1.	Spoločnosť  vytvára  pri  svojom  vzniku  rezervný fond vo výške  najmenej 10%  z hodnoty základného  imania, najmenej však 10 miliónov Sk.  Rezervný fond spoločnosť každoročne dopĺňa o sumu vo výške 10% z čistého zisku vyčísleného v riadnej účtovnej  závierke, až  do dosiahnutia  rezervného fondu do výšky 20% základného imania.
19.2.	O prípadnom ďalšom dopĺňaní rezervného fondu nad túto hranicu ako aj o jeho použití rozhoduje na návrh predstavenstva valné zhromaždenie.
19.3.	Rezervný fond spoločnosti slúži na krytie strát.

ŠIESTA ČASŤ
VŠEOBECNÉ USTANOVENIA

Článok 20
Podpisovanie za spoločnosť
 
20.1.	Vo všetkých veciach zaväzujúcich spoločnosť  je oprávnený konať a podpisovať predseda predstavenstva (generálny riaditeľ),  v jeho neprítomnosti konajú za spoločnosť a  podpisujú  dvaja členovia predstavenstva. 
20.2.	Podpisovanie za spoločnosť sa vykoná tak, že k vytlačenému alebo napísanému názvu spoločnosti, menám a funkciám v predstavenstve podpisujúci pripoja svoj podpis.
20.3.	Písomnosti zasielané spoločnosťou členom predstavenstva, členom dozornej rady a akcionárovi budú zasielané na ich poslednú známu adresu.
20.4.	Písomnosti akcionára budú zasielané na adresu sídla spoločnosti doporučeným listom.

Článok 21
 Odborná spôsobilosť, dôveryhodnosť a odmeňovanie členov 
orgánov spoločnosti

21.1.	Člen predstavenstva, člen dozornej rady, prokurista, vedúci zamestnanci    v priamej riadiacej pôsobnosti predstavenstva a osoby zodpovedné za výkon vnútornej kontroly musia spĺňať podľa zákona podmienky dôveryhodnosti a odbornej spôsobilosti počas celého funkčného obdobia alebo zamestnaneckého pomeru.
21.2.	Mesačnú  odmenu generálneho riaditeľa, členov predstavenstva a členov dozornej rady spoločnosti určí valné zhromaždenie..
21.3.	Členovia orgánov spoločnosti, ktorí sú štátnymi zamestnancami podľa § 59 ods.2 zákona č. 312/2001 Z. z. o štátnej službe a o zmene a doplnení niektorých zákonov nemôžu poberať odmenu od spoločnosti.  
 
Článok 22
Uverejňovanie skutočností 
ustanovených právnymi predpismi a stanovami
 
22.1.	Všetky údaje, ktorých zverejnenie vyžadujú záväzné predpisy budú uverejnené v Obchodnom vestníku a v jednom denníku s celoštátnou pôsobnosťou. Zverejnenie týchto údajov v súlade s právnymi predpismi zabezpečí predstavenstvo spoločnosti.
22.2.	Spoločnosť je v zmysle § 2 ods. 3 zákona č. 211/2000 Z.z. o slobodnom prístupe k informáciám, povinnou osobou pri poskytovaní informácií. Podľa tohto zákona spoločnosť poskytuje aj informácie z výročnej správy spoločnosti.
22.3.	Spoločnosť predkladá na uloženie do Zbierky listín, ktorá je verejne prístupná, dokumenty uvedené v § 28 a) Obchodného zákonníka a iné dokumenty, ktorých uloženie do Zbierky listín ustanovuje zákon, t.j. schválený transformačný projekt spolu s notárskou zápisnicou osvedčujúcou schválenie transformačného projektu  a povolenie na vykonávanie verejného zdravotného poistenia.  

Článok 23
Dopĺňanie a zmena stanov

23.1.	Tieto stanovy je možné zmeniť iba na základe rozhodnutia valného zhromaždenia spoločnosti v súlade s Čl. 7. bod 7.10. týchto stanov.
23.2.	Ak sa doplnením alebo zmenou stanov zmenia skutočnosti zapísané v obchodnom registri, je predstavenstvo spoločnosti povinné bez zbytočného odkladu podať návrh na zápis zmien do obchodného registra. 
23.3.	Predstavenstvo je povinné po každej zmene stanov vyhotoviť bez   zbytočného odkladu  úplné znenie stanov, za ktorého úplnosť a správnosť zodpovedá,  doručiť ho akcionárom a uložiť do Zbierky listín.

Článok 24
Zrušenie a zánik spoločnosti
 
24.1.	Spoločnosť sa zrušuje následne po:
a)	zrušení povolenia na vykonávanie verejného zdravotného poistenia (ďalej len „povolenia“),   
b)	zániku povolenia. 
24.2.	Zrušenie povolenia:
24.2.1.	Úrad zruší povolenie, ak 
a)	spoločnosť nezačne do šiestich mesiacov odo dňa nadobudnutia právoplatnosti rozhodnutia súdu o zápise do obchodného registra vykonávať verejné zdravotné poistenie alebo počas šiestich mesiacov nevykonáva verejné zdravotné poistenie,
b)	spoločnosť prestala spĺňať niektorú z podmienok ustanovených v § 33 a 34 zákona ,
c)	spoločnosť získala povolenie na základe nepravdivých údajov a listín uvedených v žiadosti (§ 35 ods. 1 a 2 zákona),
d)	spoločnosť závažným spôsobom alebo opakovane porušuje  zákon alebo iné všeobecne záväzné právne predpisy,
e)	spoločnosť neodstránila nedostatky v lehote určenej v rozhodnutí o dočasnom zastavení oprávnenia podľa § 62 zákona,
f)	spoločnosť nemá zabezpečenú minimálnu mieru svojej platobnej schopnosti (§ 14 ods. 1 zákona) počas štyroch za sebou nasledujúcich  mesiacov,
g)	spoločnosť použila prostriedky z majetku v rozpore s týmto zákonom, 
h)	zavedenie nútenej správy nad spoločnosťou (§ 52 až 60 zákona) neviedlo k ekonomickému ozdraveniu  zdravotnej poisťovne.
24.2.2.	Úrad môže zrušiť povolenie, ak spoločnosť
a)	nepreukázala úradu minimálnu mieru svojej platobnej schopnosti  v ustanovenej lehote (§ 14 ods. 6 zákona),
b)	dosiahla stratu prevyšujúcu 50 % vlastného imania v jednom kalendárnom roku alebo 20 % vlastného imania v troch po sebe nasledujúcich kalendárnych rokoch.
24.2.3.	Úrad bez zbytočného odkladu po nadobudnutí právoplatnosti rozhodnutia o zrušení povolenia podá príslušnému súdu návrh na zrušenie spoločnosť.
24.3.	Zánik platnosti povolenia:
24.3.1.	Platnosť povolenia zaniká dňom
a)	právoplatnosti rozhodnutia o vyhlásení  konkurzu na majetok spoločnosti alebo dňom právoplatnosti rozhodnutia o zamietnutí návrhu na vyhlásenie konkurzu na majetok spoločnosti pre nedostatok majetku,
b)	zrušenia spoločnosti z iného dôvodu ako pre zrušenie povolenia,
c)	vrátenia povolenia len po predchádzajúcom súhlase úradu [§ 13 ods. 1 písm. e)],
d)	predaja podniku spoločnosti alebo jej časti len po predchádzajúcom súhlase úradu [§ 13 ods. 1 písm. f) zákona].
24.3.2.	Ak zanikne platnosť povolenia,  spoločnosť sa zrušuje podľa § 68 ods.3) Obchodného zákonníka; návrh na zrušenie spoločnosti podáva súdu predstavenstvo.

Článok 25
Vzťahy vo vnútri spoločnosti

25.1.	Vzťahy vo vnútri spoločnosti upravuje sústava vnútroorganizačných noriem (Organizačný poriadok, Kompetenčný a podpisový poriadok, Pravidlá odmeňovania členov orgánov, Pravidlá vnútornej kontroly, Program činnosti zameraný proti legalizácii príjmov z trestnej činnosti, Pracovný poriadok a ďalšie), ktoré vydá predstavenstvo po predchádzajúcom súhlase dozornej rady.
25.2.	Prípadné spory medzi orgánmi spoločnosti, ich členmi a akcionárom budú  medzi stranami riešené dohodou. Ak sa spor nepodarí vyriešiť dohodou, rozhodne o ňom na návrh ktorejkoľvek zo zúčastnených strán príslušný súd.

SIEDMA ČASŤ 
ZÁVEREČNÉ USTANOVENIA

Článok 26
Záverečné ustanovenia
 
26.1.	Pokiaľ niektoré ustanovenia stanov sa stanú neplatnými alebo spornými použije sa právny predpis, ktorý je svojou povahou a účelom najbližšie k ustanoveniam týchto stanov. Ak právny predpis nemožno použiť, postupuje sa podľa všeobecne zaužívaných obchodných zvyklostí. 
26.2.	Postup podľa bodu 26.1. sa použije aj pre vzťahy, ktoré nie sú týmito stanovami upravené.
26.3.	Tieto stanovy nadobúdajú platnosť dňom podpisu zakladateľskej listiny spoločnosti. 

V Bratislave, dňa 	

Za zakladateľa :